和天寧因上人韵送僧用懿住桐城金繩山
作者：王之道
朝代：宋

paragraphs: 老松如蛟龍，秋來露鱗甲。
雷霆昨夜雨，奮迅以時發。
道人粲可流，出世雨相法。
至今獅子吼，狐兔尚驚怛。
金繩小金山，突兀一峰拔。
桐城舊知音，相招遺書札。
世情强輕重，祖道無廣狹。
天寧有佳句，鐘磬鬬鏗戞。
嗟予丘壑姿，晚歲麋鹿狎。
屬和良不工，前詩萬鈞壓。